text: Encara hi som a temps canvi climàtic - eduCaixa – Recursos educatius per a l'aula
  Encara hi som a temps?: canvi climàtic
  Una reflexió al voltant de les alteracions climàtiques terrestres produïdes per l'activitat humana.
  00:07:50 minuts
  Aquest recurs, estructurat en quatre blocs, aporta elements per reflexionar sobre si ens enfrontem a un nou canvi climàtic, el primer provocat per l'acció de l'home.
  La primera part presenta les evidències empíriques del fet que s'està produint una nova alteració climàtica a la Terra. Alguns gasos de l'atmosfera, com ara el diòxid de carboni, actuen com els vidres d'un hivernacle: impedeixen que la calor del sol s'escapi immediatament de la superfície terrestre. No obstant això i des de la revolució industrial, elevats nivells d'aquests gasos produïts per l'efecte de l'activitat humana, estan distorsionant el desitjable efecte hivernacle natural, cosa que produeix un perniciós i ràpid augment de la temperatura sobre la Terra.
  El bloc següent d'aquest vídeo es destina a analitzar altres símptomes del fet que els canvis en el clima afecten l'estabilitat natural de la Terra. Les variacions en els règims de pluges, el desglaç dels casquets polars, el retrocés de les glaceres o el creixement del nivell de l'aigua del mar, en són alguns. Les catàstrofes naturals han de ser un factor que cal considerar, sobretot perquè podrien tornar-se més freqüents i afectar seriosament l'habitabilitat del planeta.
  El tercer apartat està centrat en les possibilitats de mitigar el canvi climàtic. El principal desafiament en aquest sentit rau en el fet que les solucions passen per canviar determinades dinàmiques relacionades amb el consum de béns i serveis que estan molt arrelades en la societat occidental, com ara els hàbits sobre el transport i, en general, sobre el ús de l'energia i dels combustibles fòssils.
  I, finalment, aquest vídeo convida a reflexionar sobre quin hauria de ser el paper del ciutadà davant dels principals reptes que planteja el canvi climàtic. Podem fer alguna cosa per mitigar-ne els efectes, o l'únic que ens queda és adaptar-nos-hi? Com s'han de situar els ciutadans i els polítics davant l'evidència del canvi climàtic?
  Explicar les diferències entre el desitjable efecte hivernacle natural i les patologies en el clima terrestre produïdes per l'excés en les emissions de gasos d'efecte hivernacle.
  Cridar l'atenció sobre alguns símptomes ben visibles del fet que hi ha una alteració climàtica produïda per l'activitat humana, i sobre les possibilitats d'actuar per controlar-la.